আমাদের দেশে শিশুর মেধাবিকাশের উপযোগী শিশুবিষয়ক পত্রপত্রিকার সংখ্যা খুব কম হলেও শিশুর মেধাবিকাশে এগুলোর গুরুত্ব অপরিসীম। বাংলাদেশ শিশু একাডেমির পক্ষ থেকে কিছু পত্রিকা বের হয়। এ ছাড়াও বেসরকারিভাবে কর্তব্যের তাগিদে কিছু সংগঠন, সংগঠক, লেখক, লেখিকারাও শিশুদের মানস উপযোগী বেশ কিছু পত্রপত্রিকা প্রকাশ করছেন, যা শিশুদের সৃজনশীল মেধাবিকাশে গুরুত্বপূর্ণ ভূমিকা রেখেছে। যেমন নতুন কিশোরকণ্ঠ, শিশু-কিশোর দ্বীন দুনিয়া, কানা মাছি, ফুলকুঁড়ি, গোলাপ কুঁড়ি, ধান শালিকের দেশ, সবুজ পাতা, নবারুণ ইত্যাদি। এ ছাড়া দৈনিক ও সাপ্তাহিক পত্রপত্রিকায় শিশুদের জন্য যে বিষয়গুলো থাকে সেখানে মজার মজার ছড়া, গল্প, কৌতুক, ছবিসহ কার্টুন থাকে। সেগুলো পড়ে শিশুরা আনন্দ ও জ্ঞান লাভ করতে পারে। এ ছাড়া শিক্ষামূলক তথ্য থেকে শিশু বিজ্ঞান, শিল্প, সাহিত্য, কুইজ কুইজ ইত্যাদি সম্পর্কে জ্ঞান লাভ করতে পারে। পত্রিকায় বিশেষ বিশেষ ধাঁধা দেয়া থাকে। সেগুলো সমাধানের মাধ্যমে শিশুর বুদ্ধিমত্তা, চিন্তাশক্তি ও যৌক্তিকতার উন্নতি বিধান হয়। এসব একটি শিশুর মেধাবিকাশের অনুকূল। দেশ-বিদেশের খেলা সম্পর্কিত খবর জানার জন্য শিশুরা খুব আগ্রহী থাকে। পত্রিকায় খেলার বিষয় নিয়ে আলাদা পৃষ্ঠা থাকে। তা ছাড়া খেলার পত্রিকাও রয়েছে। সেসব পত্রিকা শিশুর জন্য পাওয়ার ব্যবস্থা করতে হবে। সামাজিক বিষয়ের গল্প, প্রবন্ধ পড়ে শিশু সামাজিক গুণাবলি অর্জন করতে পারে। পরিবার পরিজনদের সাথে কিরূপ সম্পর্ক রাখতে হয় শিক্ষক-শিক্ষিকার সাথে আদব-কায়দা রক্ষা করার নিয়ম-কানুন, অন্যদের সাথে খাপ খাওয়ানোর জন্য গুণাবলি ইত্যাদি। সামাজিক পত্রিকার সম্পর্কে গল্প, কবিতা থেকে ধারণা লাভ করে সাধুতা, সত্যবাদিতা এসব নৈতিক গুণাবলি সম্পর্কীয় মজার গল্প, প্রবন্ধ পত্রপত্রিকায় পড়ে শিশু যে জ্ঞান আয়ত্ত করে তা তার চরিত্রে উন্নতি সাধনে সহায়ক।